杨万里
正月十二日游东坡白鹤峰故居，其北思无邪斋
诗人自古例迁謪，苏李夜郎并惠州。
人言造物困嘲弄，故遣各捉一处囚。
不知天公爱佳句，曲与诗人为地头。
诗人眼底高四海，万象不足供诗愁。
帝将湖海赐汤沐，堇堇可以当冥搜。
却令玉堂挥翰手，为提椽笔判罗浮。
罗浮山色浓泼黛，丰湖水光先得秋。
东坡日与群仙游，朝发昆阆夕不周。
云冠霞佩照宇宙，金章玉句鸣天球。
但登诗坛将骚雅，底用蚁冗封王侯。
元符诸贤下石者，秪与千载掩鼻羞。
我来剥啄王粲宅，鹤峰无恙江空流。
安知先生百岁後，不来弄月白苹洲。
无人挽住乞一句，犹道雪乳冰湍不。
当年醉里题壁处，六丁已遣雷电收。
独遗无邪四个字，鸾飘凤泊蟠银钩。
如今亦无合江楼，嘉佑破寺风飕飕。